MTN vier kwarteeu, dek 95% van SA | Netwerk24
MTN vier kwarteeu, dek 95% van SA
Deur Petrus Malherbe 10 Oktober 2019 13:53
MTN is vanjaar 'n kwarteeu oud. Foto: Reuters
MTN vier vandeesmaand nie net sy 25ste verjaarsdag nie, die diensverskaffer dek nou ook 95% van Suid-Afrika met 4G.
Die netwerk, wat in 1994 begin is, het dié mylpaal Donderdag aangekondig.
Dit beteken bykans die hele Suid-Afrika word nou deur MTN se netwerk bedien wat inwoners in selfs die kleinste gehuggie toegang tot kommunikasie gee.
Volgens MTN het hy meer as R40 miljard oor die laaste vier jaar in die uitbreiding van sy infrastruktuur belê. Hy gaan steeds voort om verder in ontluikende tegnologie soos 5G te belê, sê Godfrey Motsa, uitvoerende hoof van MTN in Suid-Afrika.
5G is die opvolger van 4G en bied ’n ongelooflik vinnige internetspoed oor tradisionele selfoonnetwerke.
Rain, ’n mededinger van MTN, het reeds ’n kommersiële 5G-netwerk in Pretoria en Johannesburg bekend gestel.
Diensverskaffers wag egter nog op die toekenning van meer beskikbare hoëfrekwensieradiospektrum alvorens 5G meer algemeen beskikbaar sal word.
Die tegnologie is tans nog in sy babaskoene en heelwat bykomende infrastruktuur sal ook opgerig moet word voordat dit op groot skaal gebruik kan word.
Volgens Motsa is MTN “op die voorgrond” van ontwikkeling op dié gebied.
MTN was byvoorbeeld ook die eerste Suid-Afrikaanse netwerk om 4G-tegnologie in 2011 in werking te stel, sê hy.
MTN is tans Suid-Afrika se tweede grootste netwerk gegrond op aantal intekenare.
Die diensverskaffer het wel weens nuwe dataregulasies en die treurige ekonomie bykans twee miljoen intekenare verloor in die eerste ses maande van die jaar.
Die netwerk het steeds meer as 30 miljoen intekenare in Suid-Afrika waarvan verreweg die meeste vooruitbetaalde kliënte is.
25 jaar van MTN:
Die eerste oproep op die MTN-netwerk word in 1994 gemaak.
In daardie stadium het net 1% van swart Suid-Afrikaners ’n selfoon besit en daar was nog 4 miljoen landlyne.
In 1996 maak MTN dit moontlik om SMS’e op sy netwerk te kan stuur. Hy stel ook sy vooruitbetaalde dienste bekend, die eerste Suid-Afrikaanse netwerk om dit te doen.
Hy was ook een van die eerste netwerke om in 2005 3G bekend te stel, wat die spoed van selfooninternet aansienlik verbeter het.
4G volg in 2011 met 5G wat eersdaags verwag word.
MTN doen tans sake in meer as 20 lande en is Afrika se grootste diensverskaffer. MTN het altesaam meer as 300 miljoen intekenare, verreweg die meeste in Nigerië waar dit die markleier is.
MTN toe beboet oor daai skerp styging in pryse